MT Steyn-standbeeld van Kovsie-kampus verwyder | Maroela Media
MT Steyn-standbeeld van Kovsie-kampus verwyder
Die standbeeld van oudpres. Marthinus Theunis Steyn is van die Universiteit van die Vrystaat (UV) se hoofkampus verwyder.
Lacea Loader, woordvoerder van die universiteit, het Sondag aan Maroela Media bevestig dat die universiteit oor die naweek begin het om die standbeeld voor die hoofgebou op die kampus te demonteer.
Dít nadat die Vrystaatse Provinsiale Erfenishulpbronagentskap (VPEHA) vroeër vandeesmaand 'n permit aan die UV uitgereik het om die standbeeld uitmekaar te haal en tydelik te stoor voordat dit na die Oorlogsmuseum in Bloemfontein geskuif kan word.
Die bepalings van die permit bepaal dat die universiteit 'n bewaringsbestuursplan moes opstel wat onderneem om die standbeeld te hervestig met 'n aanduiding van die betrokke span wat aangestel is om die standbeeld uitmekaar te haal en tydelik te stoor voordat dit by die museum hermonteer sal word. Die plan moes ook die betrokke erfenisargitek aandui wat aangestel is om toesig te hou oor die proses. Die familie van MT Steyn se wense moes ook deurgaans in ag geneem word.
Volgens die universiteit is die proses byna afgehandel en die laaste reëlings word nou getref om die standbeeld by die Oorlogsmuseum op te rig.
"Ons is besig met die finalisering van 'n ooreenkoms met die Oorlogsmuseum vir die hervestiging van die standbeeld. Die ooreenkoms beskerm die universiteit asook die museum. Dit is nie 'n kontrak of voorwaarde vir die verskuiwing van die standbeeld nie, aangesien dit deel vorm van die bepalings van die permit," het prof. Francis Petersen, rektor en visekanselier van die UV, in 'n verklaring verduidelik.
Petersen het bevestig dat die ooreenkoms in die komende week gesluit behoort te word waarna die standbeeld na die museum verskuif kan word. Die standbeeld word tot dan gestoor.
Volgens Petersen het die permittekomitee die UV bedank vir die wyse waarop die proses in ooreenstemming met beste erfenispraktyke voltooi is. "Daar is geen presedent vir so 'n proses onder die huidige Suid-Afrikaanse wetgewing nie en ek is ingenome met die manier waarop dit afgehandel is.
"Ons sal nou voortgaan om die terrein voor die hoofgebou te omskep in 'n simboliese, inklusiewe openbare ruimte wat nasiebou en sosiale samehorigheid bevorder," het Petersen gesê.
Maroela Media het vroeër berig die UV het in November 2018 aangekondig dat die universiteit se raad die hervestiging van die MT Steyn-standbeeld goedgekeur het.
AfriForum en verskeie ander bewaringsinstellings, onder meer die Bloemfonteinse Kultuurvereniging, die Vereniging vir Christelike Hoër Onderwys in Bloemfontein en die Gereformeerde Geloofsbond, het egter beswaar aangeteken omdat hulle meen die standbeeld moet op die Kovsie-kampus bly.
Die VPEHA se appèlkomitee het toe in Augustus 2019 beslis dat die standbeeld by die UV sal bly.
Petersen het egter 'n spesiale taakspan opdrag gegee om 'n dringende versoek by die provinsiale LUR van sport, kuns en kultuur in te dien om 'n tribunaal aan te stel om die universiteit se appèl te verwys waarna die LUR haar goedkeuring gegee het.
Steyn was van 1896 tot 1902 die president van die voorheen onafhanklike Oranje-Vrystaat. Verskeie geboue en strate oor die hele Rosestad is na Steyn vernoem.
Verdagte vas vir moord op Cradock-vrou
Motorongeluk aan die Wes-Rand eis 3
Beter beskermd wees in n museum
Haal maar soveel standbeelde af as wat julle wil, julle sal nie die geskiedenis kan uitwis nie.
En daar gaan Kovsies se identiteit. Ek is seker MT Steyn is verlig om van daardie kampus weg te kom. Hy kan nou rus, al is dit in stukke.
As jy self nie in staat is om iets op te bou dan breek jy die wat dit wel kon doen se goed af en is ons almal gelyk (straatarm)